lunedì 29 novembre 2010
BANDONEÓN
venerdì 26 novembre 2010
CUANT CHE IL CÛR
NOL CJATE PERAULIS
NOL CJATE PERAULIS
A je i sarès plasût cjapâlu pe man, ma cui al varessie tignût sù la biciclete? E la gjespe?
Ma, Lisute e veve pazience: e saveve che si saressin fermâts devant dal ristiel di cjase fin a ore di cene e che li e varès podût strenzi e cjareçà lis sôs mans cetant che e voleve.
Ancje se le serade e jere cjalde, chel fregul di profum che si jere metude su chê cjamesute blancje sbotonade chel pôc che al baste, Lisute, lu sintive ancjemò par intîr tal so cuarp, come se lu ves a pene metût. Forsit, e sintive tal cûr che Renato, in chê sere, le varès spietade, ancje dopo cene. Come che e sintive, che in chê gnot, cuant che tal borc dut si sarès fermât, tra il cjant dai grîs e il vuacâ di cualchi cjan, lui le varès braçolade, strenzude tal so pet, e par di plui le varès bussade. Propit par chest si jere profumade e metude ancje il sbelet e la ciprie.
E je vere, a chel fantat, Lisute, i voleve ben, e no pôc. Cun chei cjavei cussì neris, cussì riçots, e po cun chei voi, indulà che i plaseve, cuant che ju cjalave, spielâsi dentri; e se e vès podût, parcè no, jentrâ, par cjalâ di dongje i lôr colôrs, la lôr tenarece.
Finalmentri la cene e jere finide, e lui, ancjemò li, le spietave sot il cacâr, tra la fin de androne e il tacâ dal curtîl. Ma a pene che le veve viodude saltâ fûr di cjase, i someave che il cûr i scjampàs vie, che al saltassi fûr dal so pet. Chei doi zovins, pardabon, si volevin ben e, un tai bracs di chê altre, a cirivin la vite, lis bielecis de lôr Istât, de lôr zoventût. Renato le tignive strente tal pet, i someave lizere, come une pavee, biele e cui stes colôrs di chês che ur coreve daûr cuant che al jere frut. Ma al sintive ancje che Lisute e jere une femine, cun chel so sen plen di vite, che al pareve al volès saltâ fûr di chê cjamesute, aromai, cuasi dal dut sbotonade. Lisute, invezit, in chê gnot, e sintive Renato dut so. I plaseve che le cjareçàs, strenzès, tocjàs. E sintive tai braçs, tes gjambis, tal cuel, tal cuarp sgrisui di frêt, di cjalt, sgrisui di plasê.
Chei doi zovins si bussavin cun passion sot de lune plene, cun cualchi lusigne che ogni tant e someave ju les a curiosâ discuindon. E ducj i doi, un a chê altre, a varessin volût dîsi chês bielis peraulis d’amôr che si sintin al cine. Ma te lôr lenghe, des lôr bocjis, dai lôr lavris, no jessevin peraulis.
«Pecjât che il ben che i vûl no pues dîlu cu lis mês peraulis, cu le me bocje, te me lenghe», a pensavin ducj i doi, in chel moment, nancje che si fossin metûts dacuardi.
«Cjatassio lis frasis justis» si diseve bessole, Lisute, «varès il coragjo par disilis cence nissune pôre». Ma la potence dai lôr cuarps, e la bondance dal desideri, a jemplavin il vueit des peraulis mancjantis tal vocabolari dal cûr. E in chê sere ur deve une man il sun de armoniche e i cjants dai fantats, che a vignivin de culine, miscliçâts cun chel dai grîs.
mercoledì 24 novembre 2010
Gnognoweekend e Vagon Gnot
LA CONTE MISTERIOSE (3)
PRIME DAL BIG BANG
PRIME DAL BIG BANG
dal Garzon de Ostarie
lunedì 22 novembre 2010
UN CARANTAN
Nol sopuartave cierte int, par esempli nol sopuartave jessi fermât di che che lui al clamave… "chei di Gioàva". Savêso… chei sioruts simpri in golarine, che a devin fûr chei opuscui cun scrit… "Svegliatevi!".
Di sigûr però, chei che al odeave di plui a jerin chei che lui al clamave "i drogâts di Vie Marpurgo". Cuant che al leve a la cjamare di Cumierç i domandavin simpri cualchi franc, ma lui, a viodiju in ce stâts che a jerin, nol podeve fâ di mancul di berlâur "Lait a vore!"
"I drogâts di vie Marpurgo", cussì al clamave i indians metropolitans di Udin, strupiant parfin il non de strade!
Indians metropolitans, hippies, frichetons... ce intate che e zirave di chês bandis a Udin tra i agns ‘70 e ‘80...
Alore une dì, i rive dongje un cjavelon che al sameave vignût fûr dret dret di Woodstock, cu la bandane intal cjâf, i stivalets di cocodril, i blue jeans a cjampane, la cjamese psichedeliche e un curdon di caiessis tal cuel.
Chê dì o vevi compagnât me nono a Udin cu la 124... cheste e je une storie di veretât, o soi stât, disìn cussì, testemoni oculâr...
«Atu un carantan, nono?» dissal chel zovin.
«Se o fos to nono ti varès za aromai batût come il sorghet!»
«Ti prei, vuê no ai mitût nuie te panze!»
«Ah sì? Atu voie di jemplâ la panze? Ven a Selvucis li di Tam a fâ di famei, alore! Tu duarmis tal paion, tu mangjis polente e luianie rustide e di matine bon lat, e se tu fasis cualchi lavorut pal Cont tu ti bechis ancje un francut... e invezit tu, stâ achì cence fâ nuie... masse comut!»
«Po... a mi no mi va di lavorâ e di jessi sfrutât...»
«E alore reste li come un puar mendìc!»
«Un carantan... Un carantan...» al lave indevant a dì.
In chel il nono al mole un grant porco e... e si piert inte gnot dai miei ricuarts.
No, nie. Vuê o soi passât di ca, propit in Vie Morpurgo, a viodi chel grant gnûf palaç che al è il tribunâl; a viodi chei scjatolons di ciment plens di scritis sui mûrs... chei scjatolons dulà che e vîf sierade la int... une citât plene di SUV che a corin, cun dute chê int plene di mierde e... ah diu diu... ma, spiete spiete... ma sì... ma sì... velu là velu là sì, al è lui, propit tal stes puest di trente agns fa! Sì, lu cognòs de fisionomie, no mi sbalii... dome che al è invecjât e juste... il timp al è passât... cumò al à la muse scure parcè che si fasarà sigurementri lis lampadis, al à la cjamese di Gianfranco Ferrè vierte sul devant, il celulâr cul vivavoce e al è dentri di une cabrio biposto, cun dai grancj tubos daûr e dongje di lui, tal puest in bande, e je une biele bionde sui 25 agns che de muse e samee une russe... Ma al è lui, chel cjavelon voiedifanuie di trente agns fa!
E se o pensi a me nono, me nono, me nono che al à tant lavorât, tant patît, patît dute al vite par cuistâ dome il pan, il pan e la dignitât e une cjase fate di claps de Tor... adiudiu e chest chi devant...
«Un carantan… Un carantan...»
venerdì 19 novembre 2010
Buine gnove e apontaments
Partidis di Discors:
Sant Simon al va indevant
Sant Simon al va indevant
SANT SIMON AL VA INDEVANT di Maurizio Biasizzo
A votâ te jurie a jerin Franco Marchetta, Mario Turello e Carlo Tolazzi.
Daspò dal davoi dal an passât e dutis chês polemichis che a son stadis, la jurie e veve di frontâ gruessis spietis. Di une bande e veve di mantignî la coerence te rigorose vision de leterature che e sta puartant indenant, di chê altre e podeve pesâ la pression dai tancj che si spietavin che un premi al vignìs in ogni câs dât, cuasi che al fos fondamentâl par dimostrâ che la leterature furlane e je ancjemò vive.
Jessint passât dome un an dificilmentri il senari di font al podeve gambiâ e i dubis e lis pôris a jerin tancj. Di fat inte motivazion dal premi assegnât si nase une sodisfazion dome parziâl pe opare premiade, si à di dî però che la jurie e à vût il coragjo, a diference dai ultins agns, di assegnâ la vitorie ae unanimitât. In sumis no varìn la opare mestre, ma o vin un scrit dignitôs che si larà a publicâ.
Il grant merit dal premi leterari di Codroip al è propit chest: i lavôrs premiâts a vegnin publicâts. La impuartance di une robe cussì si note soredut in chei moments, come chel dal dì di vuê, dulà che o vin une diminuzion dramatiche dai finanziaments pe culture e pal furlan, e i spazis par gnovis publicazions a son simpri di mancul. Al displâs par chês oparis mertevulis, mi ven iniment par esempli il romanç di Gasti segnalât inte edizion dal an passât, che no cjatin chest canâl e che a son destinadis a fâ la mufe intai scansei.
mercoledì 17 novembre 2010
Lenghe furlane
La pronunzie di “i” tra vocâls
La pronunzie di “i” tra vocâls
LA CONTE MISTERIOSE (2)
LA MANARIE - soluzion
LA MANARIE - soluzion
lunedì 15 novembre 2010
LA BALENE
La balene si rodolave mostrant la panze grisuline e sborfant, di tant in tant, une sclipignade licuide, ma che e someave fate di polvar, par trop che e jere dongje a jessi vapôr.
Marcut al pontave un dêt viers di jê e al riduçave, intant che so barbe al faseve di sì cul cjâf, freolantsi cuntune man il pêl grîs e ruspi che i cresseve sui smursiei.
Se no ju ves viodûts in chê posizion, Vigji no si sarès nancje fermât.
Al veve parchegjâde la machine a çampe, su la strade che di Tarnep e leve a Somblâc, cu lis cuatri frecis come che si conven a un gjornalist di rapine come lui. Al si jere metût in bande dal om vieli e dal frut, e al veve tacât a cjalâ cun lôr il lât di Cjavaç.
«’Sere.» al veve trabascjât, ma la peraule i jere muarte sui dincj, cuant che al veve viodût chel pes bocognon che al svuacarave intal mieç.
Al veve butade une voglade a chei altris doi, ma no si jerin nancje voltâts, e dopo al jere tornât di bot e sclop a sgarfâ tal cruscot par tornâ in ca cu la sô machine fotografiche.
«Mierde,» al veve bruntulât, traficant cui botons de digjitâl «o ai masse pôc zoom!»
Marcut alore lu veve cjalât, cuasi cun maravee.
«Che al cjali che se al vûl fâi une foto ae balene al pues lâ jù fin su le rive, di chê altre bande».
«Ma… ma…» al veve protestât Vigji, cence crodi ai siei voi.
Il pes, a voli di nâs, al sarà stât lunc vincj, vincjecinc metris. Al veve un mustic un tichinin a bec, e une grumbule plui scure su la schene, propit dulà che al vignive fûr il gjet di vapôr. In bande dal cjâf al veve dôs pinis lungjononis e la code, a forme di mieze lune, e jere ancjemò plui largje.
«Ma no je une b-balene. I somee, ma no si è mai viodût un pes compagn!»
«Ma sì, sì. Lu savìn che no je une balene, però i somee une vore e aromai la clamìn ducj cussì» al veve spiegât Marcut, come se Vigji al fos lui il frut.
«Ma bisugne clamâ i gjornâi! La television, i sienziâts!» al veve protestât chel altri, «E je une robe incredibile!»
«Mah. Se al è par chel jo e chei de mê classe la vin za metude su Youtube ancjemò chest Unvier».
«E no isal sucedût nuie?»
«Ma, boh. Tal imprin o vin vût une pacade di clics e a Gjelindo i è parfin rivât un assegn di Google par vie dai banner publicitaris, ma dopo al è saltât fûr un flame e la int si è stufade».
«Un ce?» al jere intervignût pe prime volte Pieri, fasint capì che al steve atent al discors.
«Une barufe in internet, barbe» i veve spiegât Marcut.
«E cumò?» al veve insistût Vigji.
«Cumò nuie, e sta li cuiete te aghe e no dâ fastidi a dinissun».
«E dute chê int, lâ vie? Ce fasie?»
«Cemût ce fasie? No viodial? A cjape il fresc dal lâc, veh!»
In chel, come a volê rispuindi ai dubis di Vigji, la balene e veve fat un salt sul pêl de aghe, restant par un marilamp in pîts su la code. Po dopo e jere colade jù, spanzant e sclipignant dapardut.
Un rivoc di batimans e ridadis al jere plovût jù de rive, dulà che une marmaie di int in costum e cjapave soreli, distirade sui suiemans.
Dopo di chê sene Vigji nol veve plui cjacarât.
«Bon, Marcut, sù. E ore di lâ» al veve dit Pieri, a un ciert pont, e cence spietâlu si jere inviât, a pît, viers Tarnep. La canaie i veve talpinât subit daûr, lassant une cjalade e un “mandi” a Vigji che, cu la digjitâl a pendolon sul pet, al veve rivât dome a vierzi la bocje, ma cence butâ fûr nissun sunôr, propit come un pes fûr de aghe.
venerdì 12 novembre 2010
NIBIL
Une dì, tornant indaûr de ostarie, dopo vê glotût di gust, un fregul a la volte, il so cuartut, puar om, al à scugnût fermâsi.
La etât e faseve le sô part, ma chê panze che al veve, cul so pês che si poiave dut su lis gjambis, sui zenoi, puar Nibil, propit lu scanave .
A viodilu cun chê panze, cun chê cjamese che e podeve lâ ben ancje par preparâ le taule e cun chês tiracjis, tiradis come i astics di une fionde, al someave che di un moment a chel altri dut al finissi intun grant bot, insome, che le sô panze e tonàs cun dute le cjamese e lis tiracjis.
Par chê panze, Nibil, si jere fat une malatie e plui di cualchi volte i jere vignût il suspiet di jessì incinte. A dîsi il vêr la idee no i sarès displasude, ma chel frut di ce bande al podevial vignî fûr, si domandave? Ma cheste e jê une altre storie. Nibil, in chê dì, strac de cjaminade, si jere fermât sul ôr de place da l’asîl, tor des cuatri, cuant che i fruts a jessevin di scuele par tornâ a cjase. Une mestre, viodìntlu fer come un pâl, li par li, e veve pensât che al fos il nono di un dai fruts de sô scuele.
«Nono spetial un frut» i domande cun gracie chê signorine.
Puar Nibil, di front a chê domande nol saveve ce dî, ce rispuindi. Nol veve capît che la mestre i domandave se al spietave un frut de sô scuele. Tal cjâf al veve simpri chel pinsîr… E cence pensâ dôs voltis, ancje se al jere deventât ros come un pevaron, cun gracie i veve rispuindût:
«No, siore mestre, no spieti nissun frut, o ai simpri vude cheste panze cussì grande».
Chê signorine di front a chê rispueste no crodeve a li sôs orelis; no saveve se butâle in ridi o rispuindi come che si fâs cuntun mataran che al cirive di cjolile vie.
Ma a le fin, viodintlu cussì indevant cui agns, e veve pensât che al jere miôr che dut al finissi li.
Ma, in chê dì, propit a chê ore, di chês bandis, devant de place, e jere passade Catine, chê femine che tal paîs une e faseve e cent altris e pensave. E cui al podevie fermâle? Cussì le sô bocje, no rivâ a stratignî la sô matetât. Strambe come che e jere no i jerial vignût tal cjâf di meti ator la vôs che Margarite e veve jemplât Nibil. Sì, che Margarite, le sô femine, che non podeve vê fruts, lu veve lassât… incinte. E fossial bastât! Par fâsi une ridade, e veve preparât un pacut cun dentri un pâr di scarputis par fruts a pene nassûts e lu veve mandât a cjase di chei doi puars biâts.
Tal pacut e veve ancje metût un biliet cun parsore scrit: Lis feminis son degnis di ogni azion ancje di jemplâ, e no dome di bufulis, i lôr parons.
Cumò no ai timp. Ma le prossime volte us contarai de contentece di Nibil e des ridadis di Margarite. Tai paîs invezit, tal doman e inmò vuê nol jere e nol è cristian che no si fermedi a tabaiâ de panze di Nibil, de sô presumude o vere gravidance e se al jere vere che lis feminis a podin jemplâ i lôr parons!
mercoledì 10 novembre 2010
Yiddish, lenghe... Nobel
Scrit intal 1916 dal scritôr ucraini Sholem Aleichem, nol è un libri par furlan, ma nus intaresse une vore parcè che al jere scrit te lenghe dai ebreus aschenazîts, venastai l'yiddish. L'yiddish e je une lenghe che e jere scuasit sparide ma che in dì di vuê e je daûr a rinassi, in gracie dal lavôr di cualchi intellettuâl ebreu merecan tant che Isaac Singer e Steven Spielberg.
LA CONTE MISTERIOSE (2)
LA MANARIE
LA MANARIE
La manarie, sì è je nestre. Par solit e sta tal tinel, dongje dal cjaminet, le doprìn par spacâ i lens.
Parcè che e jere dongje dal jet? No ai idee. Al devi sedi stât lui a poiâle intor dal sgabel. Salacor al veve pôre dai laris. La cjase e je pitost isolade.
Disial che al è muart? O ai pensât subite che al fos muart. Ma o ai dit jenfri di me che al jere miôr fâlu viodi di un miedi.
Vuelial telefonâ? Ah, si capìs, ae ambulance, ise vere? Ae polizie? Parcè ae polizie? Al è stât un incident. Al è colât dal jet, parsore di une manarie, dut ca. Al è strani, sì. Ma e je une infinitât di robis che a sucedin cussì, a stupit vie.
Oh! Crodial forsi che la manarie dongje dal jet le vedi metude jo, par che al colàs parsore? Mighe no podevi induvinâ che al sarès colât dal jet!
Magari al crôt ancje che lu vedi sburtât, e che daspò o vedi cjapât sium cence un fastidi, di bessole, tal nestri jet grant, cence di lui che al sgnofre, infin, cence sintî il so odôr!
Sù mo, dotôr, nol larà mighe a pensâ une robe dal gjenar, nol pues…
E je vere, o ai durmît ben. A jerin agns che no durmivi cussì. O soi dismote aes vot. O ai cjalât pal barcon. Al jere aiar. I nûi, blancs, grîs, taronts, a zuiavin denant dal soreli. O jeri contente, e o pensavi che cul nûl no si pues mai savê. Al pues dispierdisi – al coreve cussì fuart – o ben al pues ingrumâsi e colânus intor in forme di ploie. Par me al jere compagn. La ploie mi plâs une vore. Da rest vuê di matine mi pareve dut splendit. Mi sintivi dislizeride, diliberade di un pês che par tant timp…
Al è stât in chel che zirantmi mi soi acuarte dal incident, e i ai telefonât a colp.
Ancje lui vuelial telefonâ? Il telefon al è culì. Clamâ la ambulance. Al fasarà puartâ vie il cuarp, ise vere? Cemût disial? La ambulance e je par me? No capìs. No soi feride. Nissun dolôr, o stoi benon. Chel su la cjamese di gnot al è sanc dal gno om, scliçât fûr cuant che…
dal Garzon de Ostarie
lunedì 8 novembre 2010
LA PROMESSE
venerdì 5 novembre 2010
Partidis di Discors:
Il libri cence pagjinis
Il libri cence pagjinis
Ma parcè sino dongje a chest cambiament?
Al è dibant ricuardâ, come prin fat, ce che al è sucedût al marcjât musicâl cu la difusion, plui o mancul libare, des cjançons in formât mp3. La stesse robe e je une vore dongje a capitâ cui libris: disponibilitât a presits bas, o ancje di rive jù, di ogni prodot editoriâl dal marcjât.
Al è clâr che no sin ancjemò rivâts, tal nestri paîs, a un pont di svolte, ma tai Stâts Unîts i leaders de editorie a son za rivâts a dividi la lôr ativitât a miezis fra libris di cjarte e libris eletronics.
Fasìn un struc des motivazions che a puartaran, cul jutori dal miorament tecnologjic, l’ebook a incressi la sô difusion.
Doncje de pussibilitât di piraterie sul prodot, al va dit che, in gjenerâl, il presit al podarà jessi une vore contignût, sedi pai coscj plui bas, sedi pal fat che l’ogjet di valôr al deventarà propit il libri di cjarte.
Zontant a chescj motîfs economics chei tecnics, a nassin gnovis manieris di consumâ la leture: selezionâ tocs, voltâ lis lenghis, cirî aprofondiments, comprâsi i libris, zontâ efiets multimediâi e vie indenant. Lis pussibilitâts a deventin infinidis se si pense al cjamp scolastic e universitari o a chel dai manuâi o des vuidis turistichis. In ultim, ma no pôc impuartants, a son i vantaçs di conservazion, scjars intric e indenticitât di dutis lis copiis, che a puartaràn al discomparî de idee di «ogjet origjinâl».
Di chê altre bande, si sa, e je la resistence normâl a bandonâ la «cjarte» e la sô superioritât intal plasê a doprâle, mentri che al reste dubi l’impat ecologjic dal cambiament, che al sparagnarès arbui par fabricâ plui machinaris.
In ogni câs, la rivoluzion dal ebook e vierç puartis che a interessin ancje la leterature e la interie produzion di une lenghe minoritarie.
Tant par comença si rivarà a une sorte di democratizazion de ufierte, parcè che di fat, il piçul al varà la concrete pussibilitât di puartâ sul marcjât prodots di cualitât compagne dal grant.
Ancje pe visibilitât, doprant in maniere eficiente la rêt, si podarà rivâ su un marcjât che al sarà, prin o dopo, une vore plui larc e variegât, ancje se al tirarà dongje une vore di sogjets che, se prime e jerin filtrâts de filiere editoriâl, cumò a cjatin lis puartis spalancadis. Ven a stâi, ae fin, che ancje se l’ebook al darà une scosse che e movarà l’intîr implant editoriâl, par realtâts minorizadis come la lenghe furlane, si stan vierzint ancje gnovis, interessantis ocasions par sparniçâsi.
_________
TORNÂ
mercoledì 3 novembre 2010
Lenghe Furlane:
Vecjo, vieli o vieri?
Vecjo, vieli o vieri?
Al pues jessi il câs di “vecjo”: e je une peraule furlane, che si pues benon doprâ in dutis lis situazions, ancje se al è clâr de sô forme che la derivazion e je dal venit. Ma aromai i agns (o i secui?) a son passâts e cheste peraule e à cjatât ben stâ tal nestri vocabolari. Alore se le doprais, stait cuiets: e je une peraule juste!
Si à di dî però che il furlan, par chel stes concet, al à ancje dôs soluzions, “furlanis” di plui timp.
“vieli” e “vieri”, ma ocjo, no si puedin meti tal puest di “vecjo” in dutis lis situazions.
1 – vieli si riferìs plui di dut aes personis. L’ûs plui slargjât al è tant che sostantîf (es.: al jere un vieli che al leve ator); ma si cjate ancje tant che adietîf (es.: e jere za une femine viele)
LA CONTE MISTERIOSE (1)
LA GJATE - soluzion
LA GJATE - soluzion
Chi sot us lassin la soluzion uficiâl dal nestri Garzon
Soluzion:
Autôr: Bram Stoker
Titul origjinâl: The squaw
Titul origjinâl de racuelte: -
Tradutôr dal origjinâl: Lucia Usellini
Titul par talian: La vergine di Norimberga
Titul de racuelte: La vergine di Norimberga, Longanesi, 1975
Notis:
lunedì 1 novembre 2010
AGHE DI PLENE
Fûr dal Teatri Ristori, Zuan al va cun i coriscj al Longobart; jê, invezite, usgnot no si sint ben. E tache a cjaminà lunc vie dal Patriarcjât, e svolte in Sante Marie di Cort, movintsi jenfri lis ombris dai androns, lis polsis des lûs picjadis su lis cjasis; jù, sul pedrât di Plasentine inumidît des primis fumadis plombinis, denant dal sipari medievâl de gnot e la sagome dal Dom cuintri il jevant scûr de Slavie.
Un fîl si ingrope cul malstâ: al brame Anute a çampe, viers il Natison; là che il timp de storie al sovraste lis aghis che scjassin sot, insom dal salt.
Strente tes spalis, come par esiliâsi dal mont e di une colpe che jê e sint come se a fos sô, Anute e torne cul cjâf a une sere, ai scûrs che a tiravin sù lis navadis de glesie di Bertrando, dilunc la scjalute intorteade sul puartâl - viert come une voglarie che e sghingline di preghieris mai scoltadis, barbotadis in zenoglon, jenfri i colonâts che a trimulin l'aiar des flamutis dai lumins.
Si vise di jessi stade la ultime a vê bandonât il sotpalc dal coro: la çocade de puarte daûr de vilie da la dì dai Sants, lis vôs dai coriscj che a corin vie, e chê di chê frute, une zovine plene di ligrie… Un fiestin… Halloween...
E i laments, i sconzûrs, e i pas che a strissinin i agârs de piere? E lis avertencis in svol su lis alis neris che a bruntulin i prins rivocs lampizants inte plane?
Nissun al viôt. Nissun al à viodût.
Dome il flum; che al sa e al tache a roseâ la corse milenarie che immaghe lis etis de antichitât de tiere, tai forans dai crets, scorsenant la fuarce sui sperons des rivis, preparantsi a invadi i borcs a mont.
Anute, rivade a cjase, a disclave il puarton. Une musicute e daspò il notiziari cun lis previsions meteo e lis peraulis… come une secuence proietade… l'Adriatic che al scjafoie lis fuessis, il burlaç che al monte in sù, il flum… la onde…
Il slambrà di une saete e il scat dal salvevite: une imprecazion e il curidôr al mostre il spieli inceant la muse di chê frutine! Livide, coronade di un alon che al misture imagjinis di fruts, che i zirin ator… - lis mans di Anute a tornin sul organut dal Dom, intant che une bare e passe il puartâl, menant in ca chê zovine coriste, cjatade insom dal salt, sot il bastion dal Timpli Longobart, imberdeade al pês di une violence maladete.
Anute e daspe, par vierzi un armarut, e tire sù il cric, che al torne jù. E torne a provâ: sù… jù… la cjase e tache a vibrâ tai meandris des tubazions, imputridîts di presincis che a vegnin indenant cuintri la empietât dal mont - e di ducj chei che no an viodût ma che forsit a savevin. Che forsit… a san.
Dut a bot, un lusôr sot il porton - come une lame - si slungje tra lis fughis piastreladis e Anute e tache a scjassà sgrisui di gnervôs.
Le mantie si sbasse…
«O Diu! A son lôr, che a tornin!» jê e bacile, aromai stramurtide e cence vôs «Lôr… lis ombris cence pâs che a an simpri sêt…»
La puarte si spalanche, sburtade cuntun ton: «Zuan! Ce fâstu chi?»
Difûr, in borc Brossane, al diluvie.
ita_Latn kea_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn ita_Latn oci_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn oci_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn ita_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fra_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lmo_Latn lmo_Latn fur_Latn fur_Latn taq_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ewe_Latn fur_Latn fur_Latn fur_Latn